U-I-305/08
Natisni
Opravilna št.:
U-I-305/08
Datum odločitve:
11. 6. 2009
ECLI:
ECLI:SI:USRS:2009:U.I.305.08
Akt:
Odlok o kategorizaciji občinskih cest (kolesarskih poti) v Občini Rače–Fram (Medobčinski uradni vestnik Štajerske in Koroške regije, št. 29/98, 17/02, 31/04 in 22/06)
Izrek:
Pobuda za začetek postopka za oceno ustavnosti in zakonitosti Odloka o kategorizaciji občinskih cest (kolesarskih poti) v Občini Rače–Fram (Medobčinski uradni vestnik Štajerske in Koroške regije, št. 29/98, 17/02, 31/04 in 22/06) se zavrže.
Evidenčni stavek:
Pobuda je prepozna, če ni vložena v enem letu od uveljavitve izpodbijanega predpisa, ki učinkuje neposredno, oziroma v enem letu od dneva, ko je pobudnik izvedel za nastanek škodljivih posledic.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.6 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Drugo.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Magdalena in Peter Nikolić, Fram
Datum vloge:
15. 12. 2008
Vrsta odločitve:
sklep
Vrsta rešitve:
zavrženje
Dokument:
US28751
Dokument v PDF obliki:
U-I-305-08.pdf
84 KB
Prenesite datoteko
U-I-305/08-4
11. 6. 2009
SKLEP
Ustavno sodišče je v postopku za preizkus pobude Magdalene Nikolić in Petra Nikolića, oba Fram, na seji 11. junija 2009
sklenilo:
Pobuda za začetek postopka za oceno ustavnosti in zakonitosti Odloka o kategorizaciji občinskih cest (kolesarskih poti) v Občini Rače–Fram (Medobčinski uradni vestnik Štajerske in Koroške regije, št. 29/98, 17/02, 31/04 in 22/06) se zavrže.
Obrazložitev
1. Pobudnika izpodbijata Odlok o kategorizaciji občinskih cest (kolesarskih poti) v Občini Rače–Fram (v nadaljevanju Odlok o kategorizaciji). Zatrjujeta, da je cesta št. 841 na relaciji Morje–Papež z oznako LC 340130 potekala po njunem zemljišču parc. št. 99 in parc. št. 104 (pravilno 101/1), k. o. Morje. Šele ob rekonstrukciji ceste (tj. leta 2006) naj bi jima Župan pojasnil, da je njuno zemljišče v izmeri 790 m2 postalo javno dobro. Za odvzeto zemljišče naj jima ne bi bila plačana odškodnina. Menita, da je izpodbijani akt v neskladju z Ustavo.
2. Po tretjem odstavku 24. člena Zakona o Ustavnem sodišču Uradni list RS, št. 64/07 – ur. p. b. – v nadaljevanju ZUstS) lahko pobudnik vloži pobudo, kadar podzakonski predpis ali splošni akt, izdan za izvrševanje javnih pooblastil, učinkuje neposredno in posega v pravice, pravne interese oziroma v pravni položaj pobudnika, v enem letu od njegove uveljavitve oziroma v enem letu od dneva, ko je pobudnik izvedel za nastanek škodljivih posledic. Ustavno sodišče je v sklepu št. U-I-37/09 z dne 2. 4. 2009 sprejelo stališče, da je enoletni rok za vložitev pobude, v primerih kot je pobudnikov, začel teči najkasneje z dnem uveljavitve Zakona o spremembah in dopolnitvah Zakona o Ustavnem sodišču (Uradni list RS, št. 51/07 – v nadaljevanju ZUstS-A), tj. 15. 7. 2007.
3. Pobudnika izpodbijata akt, ki učinkuje neposredno in posega v njune pravice, pravne interese oziroma v njun pravni položaj. Pobudo za začetek postopka za oceno ustavnosti sta vložila 12. 12. 2008, izpodbijani akt pa je začel veljati 16. 12. 1998. Okoliščin, iz katerih bi bilo razvidno, da sta za nastanek škodljivih posledic izvedela v manj kot enem letu pred vložitvijo pobude, pobudnika nista izkazala. Ker pobuda ni vložena v enem letu po uveljavitvi izpodbijanega akta oziroma vsaj v enem letu po uveljavitvi ZUstS-A, jo je Ustavno sodišče zavrglo. Ustavno sodišče pripominja, da lahko pobudnika varstvo svoje lastninske pravice, če menita, da jima je z izpodbijanim odlokom kršena, uveljavljata v postopku pred pristojnim sodiščem.
4. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – ur. p. b. – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik